**KRISTI HIMMELFARTSDAG – MARI – 13. mai 2021**

**INFO.**

Smittevern. Munnbind inn og ut, synge, nattverd, utdeler med munnbind, sprit.

Registrering. Ofring blir kun digital.

Da skal vi feire gudstjeneste sammen. La oss være stille for Herren.

**Lese tekst. Lukas 24, 46-53**

**Kristi himmelfartsdag**

Denne dagen er høydepunkt – bokstavelig talt. Eller det er mye som kan være et høydepunkt ikke bare geografisk, men også et opplevelses høydepunkt eller gleden over et prosjekt som er i havn. Det blir et høydepunkt.

Jesu oppdrag på jorden er fullført. Påskedagen var jo avgjort høydepunkt nr 1. Påskedagen har jo ikke noe sidestykke, den forandrer alt – til alle tider. Disiplene gikk vel rundt i en gledesrus også i disse 40 dagene etter påskedagen når Jesus hadde vist seg for sine venner og de fikk sannelig se at det er jo Jesus. Han er jo oppstått slik som han sa. Høydepunkt nr. 1 – Jesus seirer over døden, Høydepunkt nr 2. Himmelfarten, der himmelen åpnes for menneskeheten i det Jesus setter seg ved Faderens høyre hånd.

Pinsen – 10 dager senere er det 3. høydepunktet, der Den Hellige Ånd gjør Jesus nærværende. På Pinsedag skal vi høre mer om det. Vi har tenkt at når det blir pinse – da skal vi feire både Påske og Pinse samtidig. Vi må ta igjen for at vi ikke fikk vært sammen i kirken i påsken.

**Kristi himmelfartsdag er dagen da Jesus kom hjem!** Det må jo ha vært en spesiell dag for Jesus. Jesus kom hjem. Han som var fra begynnelsen, som hadde frasagt seg herligheten, tok på seg en tjenerskikkelse. Nå hadde han utført oppdraget. Han hadde kommet hjem. Han var helt sikkert ventet. Da kan vi ane at det var fest og jubel i himmelen.

Himmelfartsdagen markerer avslutningen på historien om Jesu liv på jorden, og begynnelsen på en ny historie: Jesus er usynlig hos oss.

Lenge før kirken begynte å feire Jesu fødsel, har den feiret hans himmelfart. Med avslutningen av Jesu liv på jorden, begynner de troendes historie.

Festen ble antagelig innført på 300-tallet, da enkelte kristne kirker begynte å feire den som egen fest.

Hvor var Jesus før han ble til i magen til Maria? Spurte noen barn:

**Han var i himmelen hos Gud.**

Stille og underlig og usynlig blir Jesus til i unge Marias liv, og det er stor feiring med englekor og himmelsk herlighet når han blir født,

Men stille og underlig og usynlig vender han tilbake til sin Far og vår Gud. Han løftes opp til himmelen på underlig vis på Kristi himmelfartsdag.

**IKKE AVSKJED**

I fortellingen fra Betania som vi har lest står det ingenting om at disiplene oppfatter dette som en gedigen avskjed. De faller på kne og tilber, og går tilbake til byen i stor glede. Megaglede. De lovpriser Gud. De oppfatter ikke dette som avskjed, men som forventing om usynlig guddommelig nærvær på en annen måte.

Det er den glade Kristi himmelfarts meldingen. Nå er han ikke lenger begrenset til sted, nå er han over alt – hos alle – med sin guddommelige kraft.

**ÅSMUND – Jeg visste at han var der, selv om jeg ikke så ham. Nye møter.**

Når jeg vokste opp, bodde fetteren min i Nord-Norge. De var alltid på sommerferie her på Østlandet. Da lekte vi mye og hadde det kjempegøy i den store eplehagen til våre besteforeldre. Det kom alltid en atskillelse når sommerferien var over. Når de dro, trist, klumpen i halsen. Alltid håpet igjen om en ny sommer, se hverandre igjen, brevene som gikk opp og ned til Nord-Norge som var veldig spennende. Avskjeden hadde håpet om gjensynet via brev, telefoner og et besøk. Nye nærvær ventet, om enn nærvær på en annen måte. Og det beste av alt, jeg visste at han var der et sted, selv om jeg ikke så ham. Og han var ofte med meg i tankene mine, selv om han var langt unna.

Jeg vet Jesus er her – selv om jeg ikke ser ham. Jesus er nærværende på en underlig måte – med sin guddommelige kraft.

**DET SISTE DE SÅ.** Kronen på verket.

Det siste disiplene får se av Jesus er hendene hans når han velsigner dem. De hadde sett disse hendene – når han la dem på barna og velsignet dem, når han la hendene på de som hadde det vondt, hendene som var naglemerket for at de skulle slippe evig død. Hendene som hadde sår som viste dem at de skulle få bli ham lik i en annen virkelighet over alle himler.

Det er mye velsignelse i det siste verset. Om jeg for lov til å ta en liten tur innom det greske ordet for velsigne så heter det: eulogeå. Logeå kjenner vi igjen i logos: ord. Forstavelsen eu betyr god, gode ord. Eu kjenner vi igjen i Euangelium hvor eu igjen er godt og angelium kommer fra angel og engel og budskapet fra engene – altså godt budskap. Eulogeå – gode ord fra Gud – og vi vet hva Guds skaperord kan gjøre, ved Guds ord blir verden skapt og Jesus er jo selv Logos ordet som blir menneske. Guds kraft gjennom ordet som kommer til jorden – ordet som dør og står opp igjen. Snakk om kraft i ordene og de gode ordene ligger altså i velsignelsens ord.

I det siste verset i teksten vår ser vi at Jesus løfter hendene og velsigner disiplene. Og mens han velsigner dem – skilles han fra dem, blir løftet opp – det er det siste de ser, det er nærmest som at det er det Jesus vil skal leve i dem for all fremtid – velsignelsens ord. Og ikke nok med det – så vender de altså tilbake til Jerusalem i stor glede og de er stadig i templet og lovpriser Gud. Lovpriser her er også en form av eulogeå som har blitt oversatt med lovpriste. Denne vekslingen er spennende i troens liv. Som velsignet kan de velsigne andre og gir videre det de selv har mottatt.

Når vi i dag i slutten av gudstjenesten lyser velsignelsen over hverandre, da kan vi tenke oss at det er Jesus som står der selv og som gir oss disse gode ordene. Legg merke til hvilket løfte han gir når vi mottar Herrens velsignelse. Det er noe å ta med seg til dagene som kommer uansett hvordan de blir. Kraft fra det høye.

**HVOR ER JESUS NÅ?**

Ja, da svarte en konfirmant ganske enkelt og fullstendig riktig. **”Jesus er i himmelen og her hos oss”.**

* **«Han måtte opp for å få litt oversikt»**, var det et barn som sa. Ja, vi kan godt si det slik, han har i hvert fall så god oversikt at han hører og ser oss - selv om han er usynlig for oss. Kristi himmelfartsdag er Jesus selv - den usynlige nær hos oss.
* **«Jesus kommer når han går.»**
* Himmelfarten er ikke guddommelig fravær fra jorden, men betyr guddommelig nærvær på en annerledes måte. **Være overalt.**
* **Efeserbrevet kommenterer det godt når det der står at: ”han som steg ned, er den samme som steg høyt opp over alle himler for å fylle alt.” 4,10**

Så er han over alle himler – i en annerledes åndelig dimensjon – for å fylle alt – for å være nær menneskene på jorden. ”Se jeg er med dere alle dager inntil verdens ende”.

Så må vi ned på jorden igjen i Mari kirke under en pandemi og med mennesker som går rundt og kanskje ikke helt vet hva de savner. Dere er vitner – sier Jesus til disiplene og dette har gått videre, så får vi be om klokskap når vi møter mennesker så vi kan formidle kraften og underet i Jesu nærvær. Både ansatte og menighetsråd har tenkt spesielt på ungdommene våre. Kan vi gjøre noe.

Mari menighetssenter står der og venter på menneskene. Kjøkkenet er nytt og venter på å bli brukt. Menighetsrådet hadde møte på Teams i april og drøftet mulighetene for å få en start på et kristent ungdomsmiljø. Kapellan Bent Erik Arnesen delte sine visjoner for ungdommene og det er spennende å se hvordan ting kan legge seg til rette. Sammen med planlegging og tenkning og innspill fra folk løfter vi dette frem for Gud i bønn. Det ligger en bønn for dette på hjemmesiden vår og jeg tar den inn i forbønnen litt senere. Kanskje kan vi ta den inn i aftenbønna vår også.

Vi ber om at Guds usynlige virkelighet må bli tydelig for stadig flere.

Klarer vi å ta det usynlige på alvor – like mye som det synlige?

Ja gode Paulus går noen skritt lenger når han sier at **”Vi har ikke det synlige for øye, men det usynlige. For det synlige tar slutt, det usynlige er evig”**. 2KO 4,18

Har vi det? Det usynlige for øye? *Troens usynlige virkelighet men med synlige spor.*

Vi har det usynlige for øye. Vi har den usynlige for øye, den oppstandne Jesus Kristus - som nå etter Kristi himmelfartsdag sitter ved Gud Faders høyre hånd.

Usynlig er ikke det samme som uvirkelig, men det usynlige er en annen virkelighet - Guds virkelighet.

”Vi har det usynlige for øye!” Klarer vi å se det, se en usynlig himmelsk virkelighet rundt oss? *Troens usynlige virkelighet men med synlige spor.*

Disiplene vet også at de og alle kristne skal bli Utrustet med kraft. En guddommelig kraft på jorden, "kraft fra det høye" - det er den kraften som disiplene skal vente på. «Kraft fra det høye» en flott beskrivelse av Den Hellige Ånd som Lukas bruker.

De har sett kraften i funksjon i Jesu liv, i hans myndige ord, hans under, i kjærlighetens gjerninger, i lidelsen, i oppstandelsen. Nå skal de selv få del av denne kraften.

- Bare en som har all makt, kan satse alt på avmektige. Det er tåpelig å sette 11 personer i misjonsbevegelse mot alle horisonter hvis ikke all makt står bak. Hvis ikke kraft fra det høye gis.

v. 49: Utrustet med kraft, bli ikledd kraft, noe man får rundt seg, som klær. "dynamis"- dyna-mo/dynamitt

Der nærmer vi oss noe. Vi både ser rundt oss og kjenner på kroppen at det synlige tar slutt en dag, men det usynlige består. Utfordringen å se det usynlige.

En gammel dyktig predikant Karl Rahner spør slik: Troens virkelighet det egentlige.

***”Kroppen vi bærer med oss***

***- er ikke det egentlig en lenke som binder oss fast til et lite stykke begrenset tid og rom,***

***slik at vi (ikke kan se troens virkelighet)***

***- for å komme nær alle ting, er nødt til å gjennomgå dødens avkledning***

***Og iføre oss en ny himmelsk kropp?”***

Etter Kristi himmelfartsdag er Jesus Kristus selv - den usynlige nær hos oss i sin Ånd. Det er denne Ånd, sier Rahner:

***”som allerede nå bor i oss og hvisker til oss ved sitt nærvær***

***at den tid er oss evig nær da vi skal skue Gud og se våre legemer forherliget.***

***Alt dette ligger selvsagt utenfor vår erfaring, (fordi vi er bundet av kroppen)***

***og derfor er Himmelfarten tross alt en adskillelse.***

***Men det er bare innenfor vår egen fattige bevissthets grenser,***

***for i troen er nærheten allerede nå blitt virkeliggjort i den Hellige Ånd,***

***Og det er troen vi bør holde oss til.”* (Kroppen og vår tanke som begrenser oss)**

ÆRE VÆRE FADEREN OG SØNNEN OG DEN HELLIGE ÅND, SOM VAR ER OG BLIR EN SANN GUD FRA EVIGHET OG TIL EVIGHET

**Forbønn til gudstjeneste Mari 13. mai 2021**

***Prest:*** La oss vende oss til Gud i bønn:

Gode Gud, vi takker deg for denne dagen og for livet vi har fått og for mennesker rundt oss. Takk for våren og lyset og alt rundt oss som minner om livets krefter.

Herre vi takker deg for usynlig nærvær, gjør oss nysgjerrige på sporene etter deg. Vis oss hvordan vi kan vitne og fortelle om dine storverk. Gi oss klokskap og frimodighet i møte med menneskene vi treffer.

*Gud vi ber:*

*«Din vilje skje!»*

Oppstandne Herre, Jesus, Kristus, Du som vet alt om oss, og elsker oss med en himmelsk kjærlighet. Du ser våre tanker, våre bekymringer og våre gleder. Vern oss på alle våre veier. Omslutt oss, og la englene vokte hjemmene våre, samfunnet vårt, landet vårt, jorda vår.

Vi ber om at virus fortsatt drives vekk og at arbeid med vaksinering og medisinsk oppfølging lykkes. Herre styrk de som kjenner dette tett på kroppen.

Vi ber for folk og land. Vi ber om at vi må få bo fredelig sammen – på hvert vårt sted. Vi ber Enebakk, Flateby, Kirkebygda, Ytre, og alle stedene rundt om. Herre, skap fred der det er uro og hjelp oss til å se hverandre og bry oss om hverandre.

Vi ber også for de vi har ansvar for i Egypt. Hjelp dem i deres utfordringer og gi oss vilje til å hjelpe dem.*Gud vi ber:*

*«Din vilje skje!»*

Bønn for ungdommene i Enebakk våren 2021.

Oppstandne Kristus. Du som er levende sammen med oss og vil gi alle liv og overflod. Vi bærer konfirmantene og ungdommene våre frem til deg. Vi ønsker å vise dem mer av den Du er sammen med dem. Vi har drøftet noen ønsker om å skape et kristent ungdomsmiljø på Mari menighetssenter. Herre, vi vet ikke veien videre. Kan du legge forhold til rette og lede arbeidet og stoppe oss om vi er på feil spor. Vi ber også om at du skaper en lengsel i ungdommene etter å lære deg bedre å kjenne.

Velsign tidligere og nåværende konfirmanter! Gud vi ber:.

*Gud vi ber:*

*«Din vilje skje!»*